
A centrális auditív feldolgozási zavarok szűrése iskolás korú gyermekeknél: különböző módszerekkel nyert adatok összefüggéseinek vizsgálata

A CAPD-ben érintett gyermekek perifériás hallása ép, jellemzően negatív fül-orr-gégészeti és audiológiai lelettel rendelkeznek, mégis a szülők, pedagógusok beszédészlelési- és értési, figyelmi nehézségekről, esetleg viselkedésbeli problémákról számolhatnak be. A kutatásom fő célja egy magyar nyelvre adaptált, szülői beszámolón alapuló szűrőeljárás, az Auditory Processing Domains Questionnaire (APDQ) (O’Hara & Mealings, 2018) első pilótavizsgálata, illetve a vizsgálatba bevont gyermekek auditív feldolgozási állapotmegismerésével a szülői kérdőív validitásának vizsgálata. A kutatásba bevont gyermekek centrális auditív feldolgozási képességeit különböző tesztfeladatokkal mértem, melyek között szerepelt gyorsított, illetve zajban történő szó- és mondatfelismerés, dichotikus észlelési feladat, hangmagasság megkülönböztetés, álszóismétlés. A kutatásomba 36 gyermeket vontam be, közülük az APDQ 16 gyermeknél jelzett valamilyen jellegű kockázatot vagy másodlagos nehézséget. Előzetes beszélgetés alapján 7 gyermek esetében feltételezte a szülő vagy pedagógus, hogy valamilyen auditív feldolgozási vagy figyelemmel kapcsolatos nehézségek adódhatnak, közülük 5 gyermeknél az APDQ alapján is fennállt a kockázatok valamelyike. A felnőttek által auditív nehézséggel jelzett gyermekek jelentősen eltérnek az APDQ mutatóiban a kontrollcsoporttól. Az APDQ alapján rizikó-jelzéssel ellátott 16 gyermekhez tartozó kockázati faktorok igen változatosak voltak. Több gyermeknél megjelent valamilyen tanulási nehézség/zavar, valamint ADHD kockázata is, ez eredményezhetett szórtabb teljesítményt. Összességében az APDQ kérdőív alapján különböző rizikó-jelzéssel ellátott gyermekek, valamint a kontrollcsoportba tartozók között bizonyos feladatokban látható volt a különbség, ami az APDQ kérdőív validitását támogatja, de további vizsgálatok szükségességét is felveti.



